閻資欽提舉生辰
作者：釋德洪
朝代：宋

paragraphs: 節序春將半，風光過上旬。
人間識英物，地上見麒麟。
凍雨晴還暗，非煙夜達晨。
懽聲動湘楚，和氣滿簪紳。
孝友疑無比，恢疏亦絕倫。
一身渾是德，終日不違仁。
夢已游青禁，行當侍紫宸。
立朝知大體，博古見全醇。
詩妙終聯鼎，文高類過秦。
公廉清似玉，剛正凛如神。
幙下名流集，堂中綺宴陳。
貫珠歌白雪，浮蟻皺紅鱗。
自幸承顔舊，仍容造膝頻。
何時渡弱水，同看十洲春。